
            Mediul înconjurător este, după cum bine se ştie, un sistem şi, ca orice system, are o anumită organizare, structură, funcţie care asigură viaţa omului şi dezvoltarea civilizaţiilor. Ansamblul format din totalitatea vieţuitoarelor de pe Pământ şi mediul lor de viaţă- apa, aerul şi solul- reprezintă ecosfera, care, altfel spus, reprezintă ,,casa vieţii” pe Pământ.

           Copilul, încă de la naştere, intră în relaţii din cele mai complexe cu mediul în care trăieşte, dezvoltându-se sub influenţa lui, dar şi a educaţiei.
           Pe de o parte mediul constituie un cadru necesar evoluţiei ulterioare a copilului, iar pe de altă parte, mediul înconjurător constituie principala sursă de impresii care vor sta la baza întregului proces de cunoaştere a realităţii.

           Mediul înconjurător în care copilul îşi desfăşoară activitatea constituie un prilej permanent de influenţare asupra acestuia, dându-i posibilitatea de a veni mereu în contact cu ceva nou pentru el, de a descoperi noi lucruri care îi stârnesc curiozitatea, dorinţa de a le cunoaşte mai bine şi a le înţelege.

Prin activităţile de cunoaştere a naturii, copiii cunosc condiţiile necesare dezvoltării plantelor şi animalelor, ceea ce duce la înţelegerea interdependenţei care există între fenomene. Sub influenţa mediului înconjurător apar şi se dezvoltă la copii sentimente moral-patriotice cum sunt: dragostea faţă de frumuseţile şi bogăţiile patriei, faţă de natură, de satul natal, dragostea de părinţi şi persoanele cu care comunică.

            Observând munca adulţilor, copiii sunt ajutaţi să-şi dea seama de posibilitatea transformării naturii de către om, învaţă să preţuiască şi să respecte munca, dar şi Natura.
            Experienţa didactică demonstrează că, în cadrul obiectului ,,Ştiinţe”, activităţile practice sunt foarte îndrăgite de copii, fiind sinceri dau frâu liber imaginaţiei şi fanteziei.

           Copilul trebuie învăţat să contemple natura, să sesizeze spectrul coloristic al mediului în fiecare anotimp să culeagă la momentul potrivit material din natură şi să-l pastreze în condiţii optime.
În cadrul plimbărilor în natură efectuate cu copiii se poate observa fiecare element în parte (flori, frunze, pietre, lemn, muşchi etc.) se discută despre proprietăţile fiecăruia şi astfel se consolidează cunoştinţele învăţate prin lucru concret cu aceste materiale în cadrul activităţilor manuale de construcţie şi cele la liberă alegere.
           Pentru aprofundarea cunoştinţelor copiilor privind materialele din natură şi nu numai se poate organiza în sala de clasă un colţ cu materiale din natură (seminţe, scoici, frunze, conuri de brad, sâmburi de diferite forme şi culori etc.). Cu aceste materiale copiii pot executa în cadrul temelor practice, lucrări cu un înalt simţ estetic şi originale- machete, colaje, decor pentru serbări sau pentru înfrumuseţarea sălii de clasă.

         Copii vor fi antrenaţi în desfăşurarea unor activităţi ţinându-se seama de particularităţile de vârstă ale acestora şi de principiul accesibilităţii de vârstă ale acestora şi de principiul accesibilităţii cunoştinţelor. Pe parcursul activităţilor desfăşurate cu copiii, aceştia se familiarizează cu unele materiale necesare confecţionării temelor propuse, metodele de lucru, ţinându-se seama de la cunoscut la necunoscut, de la simplu la complex, de la uşor la greu, de la concret la abstract.

          Astfel,  la clasa a II-a cu materiale strânse din natură pe baza programei şcolare, se pot realiza multe activităţi practice. Exemple de activităţi practice s-au putut realiza la unitatea de învăţare ,,Plante” unde s-au observat ,,pe viu” diferite plante de grădină (legume) şi plante din livadă (fructe). La această temă s-a putut realiza o ,,salată de fructe” sau o ,,salată de legume”, ca activitate practică a lecţiei. Totodată, la acest capitol, s-au colecţionat diferite seminţe de legume şi fructe pe care le-am folosit la realizarea unor colaje, la activităţile desfăşurate în cadrul orelor de abilităţi practice. La unitatea de învăţare ,,Animale”, am realizat diferite colaje din materiale din natură care să imită desenul realizat cu cel adevărat (original). Astfel, s-au confecţionat păsări şi animale din plastilină, pene de păsări sau păr de animale.
O activitate deosebit de plăcută a fost când le-am propus să realizăm ,,ghivece” cu grâu încolţit la tema ,,De ce au nevoie plantele ?’’. S-a pus grâu la încolţit şi pe parcursul a două săptămâni am urmărit evoluţia grâului din pahare. S-a putut observa pe ,,viu ‘’ grâul cum creşte cu ajutorul: luminii, căldurii, apei şi aerului. Elevii vor urmări evoluţia grâului şi vor compara rezultatele şi vor încerca să explice de ce nu tot grâul a crescut la fel.  Ca aceste ghivece să fie plăcute le-am decorat dându-le chipuri hazlii( ,,Pinocchio, regina, rege, ursuleţi,  clovni  etc). Totodată, cu sprijinul învăţătorului  s-au realizat şi câteva jucării cu grâu încolţit,, arici” şi cap de ,,fetiţă şi băiat” (din grâu, talaj, ciorap subţire, nasturi coloraţi).
             Pe măsură ce copiii învaţă să confecţioneze diferite jucării, machete, tablouri cu diferite materiale din natură, li se îmbogăţesc cunoştinţele privind tehnicile de lucru, procedeele şi posibilităţile multiple de realizare a unei teme date. La unitatea de învăţare ,,Efectele unor fenomene ale naturii asupra vieţuitoarelor” ne-am propus să observăm şi să descriem vremea din acea zi. Am avut norocul de a observa un fenomen al naturii şi anume ,,ploaia”. Întâi a început să tune şi să fulgere, apoi a început să plouă torenţial. Refugiindu-ne în holul şcolii, am urmărit cu copiii acest fenomen al naturii, arătând şi explicând faptul că, atunci  când se ciocnesc norii, din ciocnirile lor apare o lumină puternică şi apoi se aude zgomotul acestei ciocniri care este tunetul.
            De o mare importanţă în conturarea unei concepţii ştiinţifice despre natură la şcolari este nu numai cunoaşterea fenomenelor specifice unor anotimpuri (topirea zăpezii, înmugurirea, înflorirea=primăvara; temperaturile ridicate=vara; îngălbenirea  şi căderea frunzelor, ploaia, ceaţa=toamna; îngheţul, ninsoarea=iarna), ci şi cunoaşterea explicaţiei cauzelor acestor fenomene care influenţează şi viaţa vieţuitoarelor în funcţie de anotimpuri. Cunoaşterea acestor aspecte concrete din natură înarmează pe copii cu unele cunoştinţe ştiinţifice, ceea ce le asigură  o busolă permanentă în acţiunile pe care le vor întreprinde în mod independent, lărgindu-le orizontul intelectual. Explicaţia ştiinţifică a cauzelor acestor fenomene, pe înţelesul copiilor, îi ajută să înţeleagă că, în natură, au loc repetate transformări. Pentru ca şcolarii să sesizeze acest lucru, am confecţionat jetoane care să realizeze fenomene ale naturii. Cu ajutorul calendarului am realizat un calendar al naturii în care am potrivi jetoanele corespunzătoare vremii din fiecare zi.
           Prin asemenea activităţi elevii îşi însuşesc şi îşi consolidează  sistematic unele cunoştinţe despre mediul înconjurător, îşi dezvoltă spiritul de observaţie. De asemenea, aceste activităţi utile şi plăcute dezvoltă răbdarea, îndemânarea, gustul estetic, fantezia elevilor şi în acelaşi timp îi învaţă să iubească şi să preţuiască natura.

